Je sülüꞌülapa sükalia tü miꞌiraa kanüliakat “Pascua” münüin,
tü nemiꞌirakat na judíokana,
oꞌunüshi Jesús chamüin chaꞌaya Jerusalénmüin süpüla eꞌrajaa sukua tü miꞌiraakat.
(Otta tia miꞌiraakat,
shia süpülajatü sotüinjatüin naaꞌin na judíokana wanaa sümaa nojuittinnüin paala sümaiwa na natuushinuukana nütüma Maleiwa suluꞌujee tü mmakat Egipto.)
Je nüntapa Jesús Jerusalénmüin,
nikerolokoloko suluꞌumüin süpaatiase tü aꞌwaajüleekat Maleiwa eere nüntüin sünain wane wayuuirua oikkaannuu paaꞌa,
anneerü,
ooꞌulaka wuchii toomasü süpüla suꞌutinnajatüin aaꞌin sütüma tü wayuukolüirua nümüin Maleiwa.
Je eesü nüpülaya wane aꞌwanajaalüirua neerü yaa joyotüin süꞌütpaꞌa tü nemeesainkat.
Nükumajataalakalaka Jesús wane jiiku lakta süpüla niipiijüinjatüin na wayuukana napüshua ooꞌulaka tü mürütkalüirua,
paaꞌa je anneerü,
suluꞌujee süpaatiase tü aꞌwaajüleekat.
Nuꞌwalakajakalaka nanneetse na aꞌwanajüliikana neerü sümaa nujunaain tü nemeesainkat.
Nümakalaka Jesús namüin na oikkaashiikana wuchii toomasü:
“Jujuittira tü wuchiikalüirua yaajee yaa.
Nnojotsü oikkaaleein nipia chi Tashikai jüpüla”.
Je neꞌrapa na nikirajüinkana tü naaꞌinrakat Jesús,
sotüsü naaꞌin tü ashajünakat paala nüchiki suluꞌu tü karaloukta nüchikimaajatkat Maleiwa,
sünain müin mayaa:
“Keeꞌireesü maꞌi taaꞌin shiiꞌiree kojuteein tü pipiakat sütüma tü wayuukalüirua”,
müsü.
Otta na laülaayuu judíokana,
sütümajee tü naaꞌinrakat Jesús suluꞌu süpaatiase tü aꞌwaajüleekat Maleiwa,
nasouktakalaka nümüin:
—Süpüla watüjaainjachin paaꞌu sünain shiimüin eꞌitaaushin pia nütüma Maleiwa süpüla tü paaꞌinrüitpakat yaaya,
anakaja müleka paaꞌinrüle jooluꞌu woꞌupala wane kasa nütüjakat apüleerua Maleiwa nümüiwa —namakalaka nümüin Jesús.
Asouktüshi Jesús namüin:
—Müinka jujuttirüle jooluꞌu aꞌwaajüleekat tüü,
tatameꞌereerü shia süchikua soꞌu apünüin kaꞌi —nümakalaka namüin.
Namakalaka nümüin Jesús:
—Atak,
pienchi maꞌi shikii juya aippiruamüin naꞌyataain na watuushinuukana sünain akumajaa tü aꞌwaajüleekat Maleiwa.
Je piakaiche maꞌi,
kaalapeechin pütamateꞌerüinjatkaꞌa shia soꞌu apünüin kaꞌi paajüin —namakalaka nümüin.
(Je mapa süchikijee süsoꞌiraain naaꞌin Jesús,
sotüsü naaꞌin na nikirajüinkana tü pütchi nümakat paala namüin na judíokana sünain nayaawatüin saaꞌu sünain shiain tü niꞌirukukat naashajaain achiki Jesús wanaa sümaa naashajaain süchiki tü aꞌwaajüleekat Maleiwa.
Je sükajee tia,
nanoujain süpüshua tü ashajuushikat nüchiki suluꞌu tü karaloukta nüchikimaajatkat Maleiwa je süpüshua tü nümapüꞌükat Jesús namüin.)
Otta müshia Jesús,
wanaa sümaa niꞌrajüin sükua tü miꞌiraakat kanüliakat Pascuain chaꞌaya Jerusalén,
naaꞌinrüin suꞌupala tü wayuukolüirua kasairua nütüjakat apüleerua Maleiwa nümüiwa süpüla niiꞌiyatüinjatüin sümüin sünain nüjünalain nia Maleiwa.
Je wainma tü wayuukolüirua,
sünainjee neꞌe tü shiꞌrakat,
anoujaitpa nünain.
Otta müshia Jesús,
nnojoishi maꞌi ataralaain namaa na wayuukana,
süka nütüjaain saaꞌu nanoujain neꞌe sünainjee naaꞌinrüitpain kasa anasü noꞌupala.
Nnojotsü cheꞌojaain süküjünüin nümüin jamüin sukuaippa wayuu,
süka nütüjaatüjülüinya saaꞌu.